ગુજરાત સરકારમાં મંત્રીઓને જે પગાર મળે છે તેના કરતાં તેમની ઓફિસમાં કામ કરતા પીએ અને પીએસ સહિતના સ્ટાફનો પગાર વધારે જોવા મળ્યો છે. તેમના અંગત સ્ટાફનો પગાર ખર્ચ મંત્રીઓના પગાર ખર્ચના ચાર ગણો વધારો છે. સામાન્ય વહીવટ વિભાગના આંકડા પ્રમાણે મંત્રીઓના વાર્ષિક પગાર ખર્ચ 5.70 કરોડ રૂપિયા છે પરંતુ તેમની ઓફિસમાં કામ કરતા અંતગ સ્ટાફનો વાર્ષિક પગાર ખર્ચ 21.17 કરોડ છે. બે વર્ષ પહેલાં આ ખર્ચ 17.78 કરોડ હતો જેમાં ચાર કરોડનો વધારો થયો છે. 2016-17માં મંત્રીઓનો પગાર ખર્ચ 4.84 કરોડ હતો ત્યારે અંગત સ્ટાફનો ખર્ચ 17.78 કરોડ હતો. 2017-18ના સુધારેલા અંદાજ પ્રમાણે અંગત સ્ટાફનો ખર્ચ વધીને 21 કરોડ થયો છે. જ્યારે આગામી વર્ષ એટલે કે માર્ચ 2019 સુધીમાં મંત્રીઓના અંગત સ્ટાફનો ખર્ચ વધીને 21.17 કરોડ થવાનો અંદાજ છે. ગુજરાતીમાં એક કહેવત છે કે ઘાટ કરતાં ઘડામણ મોંધુ પડે છે. આ કહેવત અહીં કામ લાગે છે. મંત્રીઓ કરતાં તેમના અંગત સ્ટાફના ખર્ચમાં ચાર ગણો વધારો થયો છે. જો કે આ અંગત સ્ટાફમાં કાયમી ઓફિસર હોય તેના પગાર અને ભથ્થાંનો સમાવેશ થાય છે.